রাজধানীর সেন্ট যোসেফ উচ্চ মাধ্যমিক বিদ্যালয়ের দ্বাদশ শ্রেণিতে পড়ছে অদ্রি প্রিয়ম ভৌমিক, মাশরুর আহমেদ ও মো. শিহাব শারার। পড়াশোনার প্রচুর চাপ। কিন্তু তারা একাডেমিক পড়াশোনা ছাড়াও যুক্ত আছে ডিবেট, স্পোর্টস, ছবি আঁকা, স্কেটিংয়ের মতো বিষয়ের সঙ্গে। এ ছাড়া শিহাবের মূল আগ্রহের বিষয় ইংরেজি সাহিত্য এবং আণবিক জীববিজ্ঞান। মাশরুর ভালোবাসে কোয়ান্টাম পদার্থবিদ্যা আর প্রিয়মের ঝোঁক পরিবেশ ও বাস্তুসংস্থানসংক্রান্ত বিজ্ঞানে। অর্থাৎ তাদের প্রধান সাদৃশ্য খুঁজে পাওয়া যায় বিজ্ঞান বিষয়ে। সুখ্যাতি আছে বিজ্ঞান মেলায় পুরস্কারজয়ী হিসেবেও। সেই পূর্ব অভিজ্ঞতা ও সুখ্যাতির কারণেই কলেজ থেকে তাদের নির্বাচিত করা হয় রাশিয়ার ইয়াকুতস্কের ‘ইয়াকুতিয়া ইন্টারন্যাশনাল সায়েন্স গেমস ২০১৮’ এর জন্য। আর এমন একটা সুযোগ হাত ছাড়া করেনি তিন বন্ধুর কেউই।